Prop de 30 Burjarunners correran la Marató de València
2025-07-24

Diumenge que ve 20 de novembre, es celebra la Marató de la Ciutat de València i la seua paral·lela 10K. Des de les 8:30h del matí, més de 27.500 corredors s’ensenyoriran de la capital del Turia per a gaudir d’una de les cites més esperades de la temporada runner. Entre ells, prop de trenta corredors de Burjassot, pertanyents al Club Burjarunners, estaran presents per a completar els 42.195 metres, la distància regna. Abans d’aqueixos emocionants 42 quilòmetres, els runners burjassoters, entre els quals correran dues dones, han estat seguint un estricte entrenament que, segons ells mateixos, els fa arribar al diumenge “en plena forma, amb bones sensacions i amb moltíssimes ganes d’arribar a meta, cadascú amb el seu temps previst”.

El Club Burjarunners porta anys representant al municipi de Burjassot en el món de l’atletisme popular i, en moltes ocasions, amb podi inclòs, tant en la modalitat asfalte com en trail, en la muntanya. Ara, molts d’aquests Burjarunners estan a punt de completar un nou repte. Tornar a gaudir, petjada a petjada, quilòmetre a quilòmetre, d’una marató, fins a arribar a sentir aqueixa sensació indescriptible que tot corredor o corredora experimenta, en creuar la línia de meta.

La Marató València Trinidad Alfonso EDP i el seu paral·lel 10K, organitzats per la SD Correcaminos i l’Ajuntament de València, prendran els carrers de la Ciutat del Running el diumenge, en una nova edició que no és com les anteriors ja que serà la primera carrera maratoniana de la història d’Espanya a disputar-se amb el reconeixement de la Road Race Gold Label (o Etiqueta d’Or) de la IAAF, que acredita a aquesta prova de 42.195 metres com una de les millors del planeta.